Испан телен стандартлаштырырға тырышыуҙың тәүге ынтылыштары XV быуат аҙағында Ибериянан ситтә тарала башлай. Испан теле король академияһы хәҙерге испан теленең лингвистик һәм әҙәби нормаһын көйләүсе булып хеҙмәт итә, 1780 йылдан испан теленең академик һүҙлеген даими баҫтырып сығара. Тарихи яҡтан испан телен формаль стандартлаштырыу процестары тәү сиратта фонетикаға, ортографияға һәм ортфоэпияға ҡағыла һәм ғәмәлдә грамматика, синтаксис һәм морфологияға ҡағылмай тиерлек. Бер яҡтан, был процестар һөҙөмтәһендә испан теле орфографияһы әйтелешкә яҡыная (әйтелешһеҙ h-нан һәм -sión/ción вариацияларынан тыш). Икенсе яҡтан, Испан теле король академияһы, француз теленән айырмалы рәүештә, ҡылымдың яңы (күбеһенсә аналитик) формаларын һәм телдең яңы лексик һәм морфологик вариацияларын үҙләштереүгә ҡамасауламай, был испан телен грамматика, лексика һәм синтаксис йәһәтенән ярайһы уҡ һығылмалы һәм төрлө итә. Испан телендә ҡылымдың 16 заман формаһы, шулай уҡ күп һанлы перифраздары (ситләтеү) бар.